Daoust dun oberenn diaes da renabliñ o vezañ ken fonnus ha liesseurt-kenañ, e oa bresk a-walch yeched Youenn Olier. Kement-se ivez a vroudas anezhañ, war a lavar en e zeizlevr, da zilezel a-grenn an obererezh politikel (Er MOB edo oberiant e vreur Yann e kevrenn Roazhon), da sevel un oberenn lennegel a zoare. Kenskrivañ kalz a rae gant kalzik a dud, en o zouez Roparz Hemon, Gi Etienne, hogen ivez gant Pêr Denez ha Ronan Huon, gantañ pennañ adsaverion ha difennourion ar skritur unvan er rummad yaouank. E-tro derou ar bloavezhioù 60 en em gavas klañv-bras. E Rosko ez eas da ziskuizhañ e-pad meur a viz, ar pezh en deus bet ur pouez bras-tre en e vuhez : tost e oa bet dezhañ mervel ha dinerzh en em gave, dichouest da ober tra pe dra evit e Vro, emezañ. Er mareoù-se eo ez empennas e romant Poanioù Spered an Tad Gwazdoue ha dreist-holl e romant pennañ : Enez ar Vertuz, a voe moulet gantañ e-unan e teir levrenn, e 1965 ha 1966. Kalz diwezhatoch, hag eñ war e leve, en doa bet ur gwallzarvoud karr-tan a nammas e char dehou : kamm e voe a-benn neuze.